El nudisme no és una cosa prohibida. Des del 1989, el Codi Penal ja no qualifica el fet d'anar despullat com un escàndol públic, explica Joaquim Plana, president del Club Català de Naturisme, de manera que es pot practicar a la majoria de llocs, excepte en platges o municipis on s’han redactat ordenances per vetar-lo. De totes maneres, Plana puntualitza que despullat no li sembla la millor manera d'estar en una ciutat, sinó que la seva reivindicació és practicar la nuesa en espais naturals, com una forma més originària de relació amb la natura.

Fins als anys setanta, els catalans es banyaven a pèl a la costa francesa, però des de la fi del franquisme, el nudisme s’ha anat convertint en una tradició en moltes platges catalanes, i sovint s’ha hagut de senyalitzar per evitar conflictes. Encara que menors, persisteixen en alguns llocs, on els tèxtils (els que porten banyador) s’incomoden per la presència de cossos despullats. També és cert que entre els nudistes n’hi ha que voldrien que tothom anés conill a les àrees indicades.

A Catalunya hi ha més de cinquanta platges de tradició nudista, com les anomena Plana per remarcar que les platges no són nudistes o tèxtils, sinó que són els usuaris els que els donen un ús determinat. N’hi ha de més salvatges, com la cala Borró de Colera o la Waikiki de Tarragona, i d’altres totalment urbanitzades, amb els serveis de qualsevol arenal de ciutat, com la Mar Bella de Barcelona.

1. Cala Borró | Colera (Alt Empordà)

Si us agraden els paisatges feréstecs i aïllats, a cala Borró hi trobareu un indret màgic. Situada enmig del cap Ras, us hi podreu apropar força en cotxe, però els últims cinc minuts els haureu de fer a peu. Aquest és un dels secrets que sigui una platja tranquil·la i poc freqüentada. La seva orografia també és particular, amb un monticle rocós que parteix l’espai en dos. Si allargueu la tarda us fareu un regal, perquè les postes de sol, per la seva orografia, són especials. El gran astre es pon a tocar del mar. Per sentir-se com Adam i Eva al paradís.

2. Cala Tamariua | Port de la Seva (Alt Empordà)

Els arbres tamarius donen nom a aquesta cala verge, de típic paisatge mediterrani, situada al nord del Parc Natural del Cap de Creus. Des del Port de la Selva, s’hi pot arribar per l’interior i també pel camí de ronda. De sorra gruixuda, és un indret salvatge, on no hi trobareu més serveis que els que brinda la natura. Si no us retrobeu amb el vostre costat més animal, podeu seguir buscant-lo, això sí, caminant, cap a la cala Tavellera, que encara és més verge.

3. Cala Illa Roja | Begur (Baix Empordà)

En aquest cas, una gran roca vermellosa dóna nom a un altre dels paradisos nudistes de la Costa Brava. La cala Illa Roja, situada a Begur, però a la qual també s’accedeix des de Pals, és una de les platges de tradició nudista més conegudes, i freqüentada per estrangers, sobretot francesos. Resguardada per pins i una paret esquerdada, no passa desapercebuda per als que segueixen el camí de ronda, que sovint queden guerxos.

4. Cala sa Boadella | Lloret de Mar (Selva)

Rodejada de penya-segats i una espessa pineda, aquesta és una de les platges que llueix el cartell de "platja de tradició nudista", el que recomana el Club Català de Naturisme, perquè les platges no són ni nudistes ni tèxtils. Aquí, els que van nus conviuen amb els que es cobreixen amb banyador sense problemes en una platja que té serveis de salvament, neteja i equipaments com dutxes, lavabos i papereres.

5. Platja de la Musclera | Arenys de Mar (Maresme)

Aquesta és una platja de llarga tradició nudista, d’ambient familiar, que acull molts banyistes del Maresme i també dels Vallesos. Limita al sud amb Caldes d’Estrac i és habitual accedir-hi des d’aquest municipi, on hi ha un gran aparcament proper a la sorra. La zona nudista està senyalitzada, és gran i àmplia, i té els serveis de dutxes i neteja, i també hi ha un xiringuito.

6. Mar Bella | Barcelona (Barcelonès)

La primera platja nudista de Barcelona va ser la de Sant Sebastià, però en els últims temps la que ha crescut més és la de la Mar Bella, amb un públic marcadament masculí i d'orientació homosexual. Té tots els serveis de les altres platges urbanes de la ciutat i el nom del xiringuito esvaeix qualsevol dubte sobre la tendència predominant, BeGai. A la capital també us podreu banyar amb el cul enlaire a les piscines Picornell, que tenen una franja horària per als nudistes.

7. Cala Morisca | Sitges (Garraf)

A la cala Morisca, situada als peus del massís del Garraf, s’hi barregen en harmonia tèxtils i nudistes, en un ambient majoritàriament familiar. Té tots els serveis de les platges més urbanes i hi ha un restaurant del mateix nom que corona la platja, amb unes boniques vistes. Però a Sitges, símbol de l’alliberament sexual, hi ha més platges on destapar-se, que tenen un públic més masculí, com la cala Balmins i la cala de l'Home Mort.

8. Els Muntanyans | Torredembarra (Tarragonès)

La platja dels Muntanyans, a Torredembarra.

Enmig de dunes salvatges, s’erigeix la platja dels Muntanyans, que des del 2012 té clarament senyalitzada la zona nudista, una retolació que es va reivindicar perquè hi havia hagut alguns conflictes. Una de les entitats que va reclamar aquesta senyalització és l’Associació Naturista Amics del Fonoll, que promou els valors d'aquesta filosofia en l’únic poble naturista de Catalunya, el Fonoll. La platja està situada al nord de Torredembarra, en un espai d’interès natural, on es formen unes piscines d’aigua salada darrere de les dunes.

9. Cala Fonda o Waikiki | Tarragona (Tarragonès)

La cala Fonda, més coneguda com Waikiki, és una de les platges més emblemàtiques del nudisme a la Costa Daurada. És una cala aïllada situada en un espai declarat d’interès natural i, per tant, no té més serveis que els senyals d’indicació. Podeu deixar el cotxe al costat del càmping Torre la Mora i després caminar quinze minuts per un camí entre pins, passareu per la cala Roca Plana, on també s’hi practica el nudisme, i després arribareu a la Waikiki. També hi podeu accedir pel camí de ronda des de la platja Llarga de Tarragona.

10. Platja del Torn | Vandellòs i l’Hospitalet de l’Infant (Baix Camp)

Aquesta platja també forma part d’un espai natural protegit pel seu valor mediambiental i actualment el nudisme s’hi practica sense problemes. Però no sempre ha estat així, per això fa trenta anys un grup de famílies es van agrupar per crear l’Associació d’Amics de la Platja Naturista del Torn. Tant s’ha girat la truita que ara l’Ajuntament defensa el naturisme en aquest espai i hi ha un dels dos càmpings nudistes de Catalunya, El Templo del Sol, des del qual es pot accedir a la platja. Un bon lloc per fer-hi una estada completa tal com vam venir al món.